Остготско кралство
Остготското кралство (готски: Ostrogutans þiudangardi) е късноантично държавно образувание формирало се на част от територията на Западната Римска империя. Столица му е Равена, а кралството на остготите просъществува между 489 и 553 година, като след Втората Готска война пълководеца на Юстиниан I – Велизарий връща територията на кралството в състава на продължилата съществуването си Източна Римска империя. Територията на кралството обхваща Италия, Сицилия, предалпийските области в днешна Италия, Далмация и Прованс (към 510).

Предистория 
Кралството е образувано от остготите – източен клон на готите. През средата на 2 век готите се преселват, по неясни причини, от южните брегове на Балтийско море (днешна Северна Полша) в югоизточно направление и пробивайки си път в тежки борби с обитаващите по това време на земите на днешна Югоизточна Полша и Западна Украйна славяни се установяват на север от Черно море, между Карпатите и река Дон, като покоряват и асимилират живеещите там сармати. В преселението си готите увличат със себе си и други германски племена- руги, вандали, гепиди, тайфали, херули. След 230 г. започват интензивни атаки по суша и море срещу Римската империя, като през 251 дори убиват император Деций в голяма битка при Абритус (дн. Разград). През IV век са обединени от Ерманарих – вожд на остготите, в голяма държава с център местността между Днепър и Дон. Тази държава се простирала между Дон на изток и Карпатите на запад, между Черно море на юг и неизвестно колко на север – има хипотези, че е включвала и земите на славяните до дн. Северна Беларус. През 370 г. готите са нападнати от хуните и през 375 г. са разгромени. Това е годината през която се и разделя историческата съдба на остготи и вестготи. Остготите се покоряват и стават съюзници на хуните, като участват в повечето техни походи в Европа. През 20-те години на V век се преселват в основната си част заедно със своите сюзерени на територията на Панония (днешна Унгария). След смъртта на Атила през 453 въстават срещу хуните и заедно с други германски племена ги разгромяват през 454 г., прогонвайки хуните от Панония. Установяват седалището си в днешна Западна Унгария (Дунантул), като водят мирно съществуване с източните си съседи – гепидите и се намесват активно във вътрешните работи както на Западната Римска империя, така и на Византия. След 470 г. се консолидират и започват мащабни нашествия на територията на Източната Римска империя. Император Зенон успява да ги убеди в края на 80-те на V век с помощта на големи подкупи да пренасочат агресията си на запад, срещу Италия. Нахлуват в Италия масирано през 488 г.

По това време Рим е под властта на вандалите и управител там е Одоакър. В състава на тази държава влизат Италия, Сицилия, Предалпийската област, Далмация. Столица на държавата е Равена.

През 493 г. Теодорих Велики, крал на остготите, покорява цяла Италия основавайки кралството. В кралството едновременно функционират двама епископи – на папския престол и на арианската църква.

Съчетавайки заварените римските държавни институции с варварските форми на управление Остготското кралство не просъществува дълго и през 554 г. пада под ударите на Юстиниан Велики.

Владетели на Остготското кралство 
 Теодорих Велики 489-526
 Аталарих 526-534
 Теодахад 534-536
 Витигис 536-540
 Хилдебад 540-541
 Ерарих 541
 Тотила 541-552
 Тея 552-553

Вижте също 
 Готски войни
 Вандалска война

Източници 

 Прокопий, De Bello Gothico, Volumes I-IV
 Йорданес, De origine actibusque Getarum („The Origin and Deeds of the Goths“), translated by Charles C. Mierow.
 Касиодор, Chronica
 Касиодор, Varia epistolae („Letters“), Project Gutenberg
 Anonymus Valesianus, Excerpta, Pars II

Литература 

 Patrick Amory: People and Identity in Ostrogothic Italy, 489–554. Cambridge 1997.
 Frank M. Ausbüttel: Theoderich der Große. Darmstadt 2004.
 Wilhelm Enßlin: Theoderich der Große. 2. Aufl. München 1959.
 Хервиг Волфрам, The Roman Empire and its Germanic peoples, University of California Press, 1997, isbn 978-0-520-08511-4
 Хервиг Волфрам: Die Goten. 5. Aufl. München 2009.
 Edward Gibbon, History of the Decline and Fall of the Roman Empire Vol. IV, Chapters 41  & 43 
 Amory, Patrick (2003). People and Identity in Ostrogothic Italy, 489-554. Cambridge University Press. ISBN 978-0-521-52635-7.
 Barnwell, P. S. (1992). Emperor, Prefects & Kings: The Roman West, 395-565. UNC Press. ISBN 978-0-8078-2071-1.
 Burns, Thomas S. (1984). A History of the Ostrogoths. Boomington.
 John Bagnell Bury: History of the Later Roman Empire Vols. I & II, Macmillan & Co., Ltd., 1923
 Heather, Peter (1998). The Goths. Blackwell Publishing. ISBN 978-0-631-20932-4.
 Eugenijus Jovaisa, Aisciai: Kilme

Исторически държави в Европа

История на Италия